Verkope van renosterhoring sal gereguleer word, sê ministerArgieffoto Foto: isotherm.co.za Edna Molewa, die minister van omgewingsake, het Donderdag gesê ŉ uitspraak dat renosterhoring plaaslik wettig verkoop mag word, beteken nie dat dit ongereguleerd sal gebeur nie. Die konstitusionele hof het die departement van omgewingsake se versoek om te appelleer teen ŉ vroeëre bevel dat die moratorium op plaaslike handel van renosterhoring gelig moet word, verwerp. Dit beteken die verkoop van renosterhoring is nou wettig in Suid-Afrika. ŉ Internasionale verbod op die verkoop van renosterhoring bly egter van krag. Molewa het gesê die departement ondersoek nog die implikasies van die uitspraak. “Sedert die moratorium in werking gestel is, het die departement sy wette, regulasies en stelsels verskerp om seker te maak dat daar geen skuiwergate bestaan wat betref die besit van renosterhoring nie of ŉ moontlike toekomstige plaaslike handeldryf in renosterhoring.” Molewa het bygevoeg in die afwesigheid van die moratorium word alle plaaslike handeldryf in renosterhoring onderwerp aan die uitreik van die betrokke permitte kragtens die Wet op Nasionale Omgewingsbestuur: Wet op Biodiversiteit (NEMBA) en betrokke provinsiale wetgewing. Kragtens NEMBA word ŉ permit vereis om, onder andere, renosterhoring te besit, te vervoer of daarmee handel te dryf. “Die uitspraak beteken dat persone nie toegelaat word om handel te dryf (insluitend verkope, skenkings of om renosterhoring op enige ander manier aan te skaf of daarvan ontslae te raak nie) sonder ŉ permit wat deur die betrokke provinsiale natuurbewaringsdepartement uitgereik is nie.” Aansoekvorms vir die magtiging van gereguleerde aktiwiteit moet ingedien word in die provinsie waar die aansoeker van plan is om die beperkte aktiwiteit uit te voer (bv. verkope, handeldryf met, aankope, weggee, skenking of aanvaarding as geskenk, besit of vervoer daarvan). “Dit is ook belangrik om te noem dat die saak nie verband hou met die internasionale handeldryf in renosterhoring vir kommersiële doeleindes nie. “Internasionale kommersiële handeldryf in renosterhoring word steeds verbied kragtens die bepalings van die konvensie oor internasionale handel in bedreigde spesies van wilde fauna en flora (Cites). Luister hier na Thea Carroll, hoofdirekteur van biodiversiteitsbeplanning en bestuur van die departement van omgewingsake, waar sy duidelikheid verskaf oor die konstitusionele hof se bevel wat met die opheffing van die moratorium op plaaslike handeldryf in renosterhoring verband hou. Molewa het haar in Junie verlede jaar tot die konstitusionele hof gewend nadat die hooggeregshof vroeër beveel het dat die moratorium op plaaslike handel van renosterhoring gelig moet word. Johan Kruger, ŉ wildboer van Limpopo, het hom in 2012 tot die hof gewend om ŉ moratorium, wat in 2009 op die plaaslike handel van renosterhoring geplaas is, te laat lig. John Hume, die grootste renosterboer ter wêreld, met meer as 1 000 renosters op sy plaas buite Klerksdorp, het in 2015 by Kruger se hofgeding aangesluit as die tweede aansoeker in die saak. Die departement van omgewingsake (DEA) het die aansoek teengestaan. Die Noord-Gautengse hooggeregshof het in 2015 in Kruger en Hume se guns beslis en die moratorium ter syde gestel. Molewa het die hooggeregshof genader om verlof tot appèl, maar dit is van die hand gewys. Molewa het haar toe tot die hoogste hof van appèl gewend, maar die departement se aansoek is weer met koste van die hand gewys. Wildlife Ranching South Africa (WRSA) en die Vereniging vir Private Renostereienaars het saam met Kruger en Hume as respondente in die saak opgetree.